彥行和梅詩甚工輒次元韵
作者：李之儀
朝代：宋

paragraphs: 春風不揀尊前客，未必藜羹輸肉食。
玲瓏點綴移月窟，誰謂吾家最先得。
直從去臘約爲伴，旦旦相看無倦色。
朝披日彩爛迎東，夜插斗杓寒挂北。
擬將西子作孤注，對與春工分一擲。
又疑妖冶凟清真，子細籌量信難域。
發狂不意落紙上，勝句爭來共推坼。
諸郎獨殿語尤老，似欲塵埃劇湔拭。
不惟詩社頓光輝，枝上分明過於昔。